Komisijos reglamentas (EB) Nr. 1044/96
1996 m. birželio 11 d.
iš dalies keičiantis Reglamentą (EB) Nr. 773/96, nustatantį specialias priemones, nukrypstančias nuo Reglamentų (EEB) Nr. 3665/87, (EEB) Nr. 3719/88 ir (EEB) Nr. 1964/82 galvijienos sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68/EB dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 894/96 [2], ypač jo 13 straipsnio 12 dalį,
kadangi Komisijos reglamentas (EB) Nr. 773/96 [3] su pakeitimais, padarytais Reglamentu (EB) Nr. 957/96 [4], nustato specialias priemones, skirtas sureguliuoti tam tikrus eksporto sandorius atsižvelgiant į tam tikrų trečiųjų šalių patvirtintas priemones, skirtas apsisaugoti nuo galvijų spongiforminės encefalopatijos;
kadangi patirtis rodo, kad būtina pratęsti licencijų galiojimo terminą, siekiant sudaryti sąlygas užbaigti eksporto operacijas, susijusias su pirmiau minėtomis aplinkybėmis;
kadangi kilo sunkumų dėl Jungtinės Karalystės kilmės mėsos; kadangi Reglamentas (EB) Nr. 773/96 numato tinkamą sprendimą dėl tiesiogiai eksportuojamos mėsos, tačiau ne dėl mėsos, kuriai taikomos Tarybos reglamento (EEB) Nr. 565/80 [5] su pakeitimais, padarytais Reglamentu (EEB) Nr. 2026/83 [6], 4 ir 5 straipsniuose numatytos priemonės; kadangi dėl to būtina iš dalies pakeisti Reglamentą (EB) Nr. 773/96;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 773/96 iš dalies keičiamas taip:
1) 2 straipsnio pirmoje pastraipoje "1996 m. gegužės 31 d." pakeičiama į "1996 m. liepos 31 d."
2) 5 straipsnio 3 dalis pakeičiama taip:
"3. Eksportuotojo prašymu, eksporto licencija, apmokėjimo deklaracija ir eksporto deklaracija dėl Jungtinės Karalystės kilmės mėsos, kuri dar neišvežta iš Bendrijos muitų teritorijos ir kurios atžvilgiu muitinės eksporto formalumai buvo atlikti, arba kuriems valstybėje narėje, išskyrus Jungtinę Karalystę, buvo taikyta kuri nors iš Reglamento (EEB) Nr. 565/80 4 ir 5 straipsniuose nurodytų priemonių iki 1996 m. kovo 31 d., panaikinamos. Eksportuotojas sugrąžina visas iš anksto išmokėtas grąžinamąsias išmokas, ir sugrąžinami su operacijomis susiję užstatai."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. birželio 11 d.